CELEX: 32010R0633
Language: ro
Date: 2010-07-19
Title: Regulamentul (UE) nr. 633/2010 al Comisiei din 19 iulie 2010 de modificare a Regulamentului (CE) nr. 1126/2008 de adoptare a anumitor standarde internaționale de contabilitate în conformitate cu Regulamentul (CE) nr. 1606/2002 al Parlamentului European și al Consiliului în ceea ce privește Interpretarea (IFRIC) 14 a Comitetului pentru Interpretarea Standardelor Internaționale de Raportare Financiară  Text cu relevanță pentru SEE

20.7.2010   
            
            
               RO
            
            
               Jurnalul Oficial al Uniunii Europene
            
            
               L 186/10
            
         REGULAMENTUL (UE) NR. 633/2010 AL COMISIEI
   din 19 iulie 2010
   de modificare a Regulamentului (CE) nr. 1126/2008 de adoptare a anumitor standarde internaționale de contabilitate în conformitate cu Regulamentul (CE) nr. 1606/2002 al Parlamentului European și al Consiliului în ceea ce privește Interpretarea (IFRIC) 14 a Comitetului pentru Interpretarea Standardelor Internaționale de Raportare Financiară
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1606/2002 al Parlamentului European și al Consiliului din 19 iulie 2002 privind aplicarea standardelor internaționale de contabilitate (1), în special articolul 3 alineatul (1),
   întrucât:
   
               (1)
            
            
               Prin Regulamentul (CE) nr. 1126/2008 al Comisiei (2) au fost adoptate anumite standarde internaționale și interpretări existente la 15 octombrie 2008.
            
         
               (2)
            
            
               Comitetul pentru Interpretarea Standardelor Internaționale de Raportare Financiară (IFRIC) a publicat la 15 noiembrie 2009 modificări la Interpretarea IFRIC 14 Plăți anticipate pentru o cerință minimă de finanțare, denumite în continuare „amendamente la IFRIC 14”. Amendamentele la IFRIC 14 vizează eliminarea unei consecințe nedorite a IFRIC 14 în cazurile în care o entitate supusă unei cerințe minime de finanțare plătește anticipat contribuțiile atunci când, în anumite condiții, entitatea care face plata anticipată este obligată să recunoască o cheltuială. În cazul în care un plan de beneficii determinate face obiectul unei cerințe minime de finanțare, amendamentele la IFRIC 14 prescriu tratarea acestei plăți anticipate, la fel ca (și) orice plată anticipată, drept un activ.
            
         
               (3)
            
            
               În urma consultării Grupului de experți tehnici (GET) din cadrul Grupului consultativ european pentru raportarea financiară (EFRAG) s-a confirmat că amendamentele la IFRIC 14 îndeplinesc criteriile tehnice necesare adoptării, stabilite la articolul 3 alineatul (2) din Regulamentul (CE) nr. 1606/2002. În conformitate cu Decizia 2006/505/CE a Comisiei din 14 iulie 2006 de instituire a Grupului de examinare a avizelor privind standardele contabile în vederea consilierii Comisiei cu privire la obiectivitatea și neutralitatea avizelor Grupului consultativ european pentru raportări financiare (EFRAG) (3), Grupul de examinare a avizelor privind standardele contabile a analizat avizul EFRAG privind adoptarea și a confirmat Comisiei că acesta este echilibrat și obiectiv.
            
         
               (4)
            
            
               Prin urmare, Regulamentul (CE) nr. 1126/2008 trebuie modificat în consecință.
            
         
               (5)
            
            
               Măsurile prevăzute de prezentul regulament sunt conforme cu avizul Comitetului de reglementare contabilă,
            
         ADOPTĂ PREZENTUL REGULAMENT:
   Articolul 1
   În anexa la Regulamentul (CE) nr. 1126/2008, Interpretarea IFRIC 14 a Comitetului pentru interpretarea Standardelor Internaționale de Raportare Financiară se modifică conform anexei la prezentul regulament.
   Articolul 2
   Fiecare societate aplică amendamentele la IFRIC 14, care figurează în anexa la prezentul regulament, cel târziu de la data începerii primului său exercițiu financiar după data de 31 decembrie 2010.
   Articolul 3
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 19 iulie 2010.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 243, 11.9.2002, p. 1.
   
      (2)  JO L 320, 29.11.2008, p. 1.
   
      (3)  JO L 199, 21.7.2006, p. 33.
   
      ANEXĂ
      
         STANDARDE INTERNAȚIONALE DE CONTABILITATE
      
      
                  IFRIC 14
               
               
                  
                     Amendamente la interpretarea IFRIC 14 Plăți anticipate pentru o cerință minimă de finanțare
                     
                  
               
            „Se permite reproducerea în Spațiul Economic European. Toate drepturile existente rezervate în afara SEE, cu excepția dreptului de reproducere în scopul uzului personal sau în alte scopuri legitime. Mai multe informații sunt disponibile pe site-ul IASB la adresa www.iasb.org”
      AMENDAMENTE LA IFRIC 14
      Se modifică punctele 16-18 și 20-22.
      Se adaugă punctele 3A, 27B și 29.
      CONTEXT
      
                  3A
               
               
                  În noiembrie 2009, Consiliul pentru Standarde Internaționale de Contabilitate a modificat IFRIC 14 pentru a elimina o consecință neintenționată rezultând din tratamentul plăților anticipate ale contribuțiilor viitoare în anumite situații în care există o cerință minimă de finanțare.
               
            CONSENS
      
         Beneficiile economice disponibile sub forma unei reduceri a contribuției
      
      
                  16
               
               
                  Dacă nu există o cerință minimă de finanțare pentru contribuțiile legate de servicii viitoare, beneficiile economice disponibile sub forma unei reduceri a contribuției viitoare reprezintă:
                  
                              (a)
                           
                           
                              [eliminat]
                           
                        
                              (b)
                           
                           
                              costul aferent serviciilor viitoare pentru entitate pentru fiecare perioadă de pe parcursul celei mai scurte dintre durata preconizată a planului și durata de viață preconizată a entității. Costul aferent serviciilor viitoare pentru entitate nu conține sumele care vor fi suportate de către angajați.
                           
                        
            
                  17
               
               
                  O entitate trebuie să determine costurile aferente serviciilor viitoare utilizând ipoteze care sunt conforme cu cele utilizate pentru a determina obligația privind beneficiul determinat și cu situația care există la sfârșitul perioadei de raportare, după cum se prevede în IAS 19. Prin urmare, o entitate nu trebuie să plece de la premisa existenței vreunei modificări a beneficiilor ce urmează să fie furnizate de un plan în viitor, până când planul nu este modificat, și trebuie să plece de la premisa existenței unei forțe de muncă stabile în viitor, cu excepția cazului în care entitatea se angajează, în mod evident, la sfârșitul perioadei de raportare, să efectueze o reducere a numărului de angajați incluși în plan. În cel din urmă caz, ipoteza cu privire la forța de muncă viitoare trebuie să cuprindă și reducerea.
               
            
         Efectul cerințelor minime de finanțare asupra beneficiului economic disponibil sub forma unei reduceri a contribuțiilor viitoare
      
      
                  18
               
               
                  O entitate trebuie să analizeze orice cerință minimă de finanțare la o anumită dată în termeni de contribuții necesare pentru a acoperi: (a) orice deficit existent pentru un serviciu anterior în baza minimă de finanțare și (b) serviciile viitoare.
               
            
                  20
               
               
                  Dacă există o cerință minimă de finanțare pentru contribuțiile legate de servicii viitoare, beneficiul economic disponibil sub forma unei reduceri a contribuțiilor viitoare este suma dintre:
                  
                              (a)
                           
                           
                              orice sumă care reduce contribuțiile viitoare conform cerinței minime de finanțare pentru servicii viitoare deoarece entitatea a efectuat o plată anticipată (adică a plătit suma înainte de a i se cere); și
                           
                        
                              (b)
                           
                           
                              costul estimat aferent serviciilor viitoare în fiecare perioadă în conformitate cu punctele 16 și 17 minus contribuțiile estimate conform cerinței minime de finanțare care ar fi necesare în perioadele respective pentru servicii viitoare dacă nu ar exista plăți anticipate, conform descrierii de la litera (a).
                           
                        
            
                  21
               
               
                  O entitate trebuie să estimeze contribuțiile viitoare conform cerinței minime de finanțare pentru servicii viitoare ținând seama de efectul oricărui surplus existent determinat utilizând baza minimă de finanțare, excluzând însă plata anticipată descrisă la punctul 20 litera (a). O entitate trebuie să utilizeze ipoteze conforme cu baza minimă de finanțare și, pentru factorii nespecificați în respectiva bază, ipoteze conforme cu cele utilizate pentru a determina obligația privind beneficiile determinate și cu situația existentă la sfârșitul perioadei de raportare, așa cum se prevede în IAS 19. Estimarea trebuie să ia în considerare orice modificări preconizate să apară ca urmare a plății de către entitate a contribuțiilor minime la scadență. Cu toate acestea, estimarea nu trebuie să includă efectul modificărilor preconizate ale clauzelor și condițiilor bazei minime de finanțare care nu sunt adoptate în mod concret sau convenite prin contract, la sfârșitul perioadei de raportare.
               
            
                  22
               
               
                  Atunci când o entitate determină suma descrisă la punctul 20 (b), dacă contribuțiile viitoare conform cerinței minime de finanțare pentru servicii viitoare depășesc costul serviciilor conform IAS 19 în oricare dintre perioadele date, respectivul excedent reduce valoarea beneficiilor economice disponibile sub forma unei reduceri a contribuțiilor viitoare. Valoarea descrisă la punctul 20(b) nu poate fi însă niciodată mai mică decât zero.
               
            DATA INTRĂRII ÎN VIGOARE
      
                  27B
               
               
                  
                     Plăți anticipate pentru o cerință minimă de finanțare a adăugat punctul 3A și a modificat punctele 16-18 și 20-22. O entitate trebuie să aplice aceste amendamente pentru perioadele anuale care încep la 1 ianuarie 2011 sau ulterior acestei date. Se permite aplicarea anterior acestei date. Dacă o entitate aplică modificările pentru o perioadă anterioară, entitatea trebuie să prezinte acest fapt.
               
            TRANZIȚIE
      
                  29
               
               
                  O entitate trebuie să aplice modificările de la punctele 3A, 16-18 și 20-22 de la începutul primei perioade comparative prezentate în primele situații financiare în care entitatea aplică prezenta interpretare. Dacă o entitate a aplicat această interpretare înainte de a aplica modificările la aceasta, entitatea trebuie să recunoască ajustările rezultate din aplicarea modificărilor în rezultatul reportat la începutul primei perioade comparative prezentate.